"დღეს მთავარი შეკითხვაა, რას ელოდება ჩვენი საზოგადოება ხელისუფლებისგან. ჩვენი საზოგადოება ელოდება, რომ ჩვენი ქვეყნის ევროპული მომავალი გახდება შეუქცევადი, რის შესახებაც ყველაზე ადეკვატური პოლიტიკური განცხადება არის ოფიციალური განაცხადის გაკეთება იმის თაობაზე, რომ საქართველოს სურს გახდეს ევროკავშირის წევრი სახელმწიფო. შესაბამისად, ჩვენთვის პირველი შეკითხვა არის ის, აპირებს თუ არა დღევანდელი ხელისუფლება მსგავსი განაცხადის გაკეთებას და თუ არ აპირებს, რატომ არ აპირებს. დოკუმენტი, რომელსაც წარმოგვიდგენენ, ჩემი აზრით, არის საკმაოდ ბევრის მომცემი ევროკავშირთან ტექნიკური დაახლოების თვალსაზრისით, მაგრამ პოლიტიკური გზავნილი არის ბევრად უფრო მნიშვნელოვანი და მე სწორედ ამასთან დაკავშირებით მაქვს შეკითხვა მინისტრთან. გარდა ამისა, მაინტერესებს მინისტრის აზრი იმასთან დაკავშირებითაც, რომ კვირას საქართველოს ქუჩებში ფაქტიურად, ევროპული იდეა დამარცხდა, როდესაც ახალგაზრდები, რომლებიც ითხოვენ ევროპულ მომავალს ამ ქვეყნისთვის, მოხდა მათი ევაკუირება ფაშისტური ჯგუფებისგან დასაცავად. მაინტერესებს, რას ფიქრობს საგარეო საქმეთა მინისტრი ამ ჯგუფების თარეშზე ჩვენს ქვეყანაში და რა ზომები უნდა გაატაროს ხელისუფლებამ მათ წინააღმდეგ", - განაცხადა სამადაშვილმა.